VILNIAUS MIESTO SAVIVALDYBĖS

ADMINISTRACIJOS DIREKTORIUS

ĮSAKYMAS

DĖL KREIPIMOSI DĖL PAGALBOS PINIGŲ SKYRIMO IR IŠMOKĖJIMO PROCEDŪRŲ TVARKOS APRAŠO PATVIRTINIMO

2025 m. sausio 27 d. Nr. 30-197/25

Vilnius

Vadovaudamasis Lietuvos Respublikos vietos savivaldos įstatymo 34 straipsnio 1 dalimi ir 6 dalies 2 punktu, Mokėjimo už socialines paslaugas tvarkos aprašu, patvirtintu Lietuvos Respublikos socialinės apsaugos ir darbo ministro 2024 m. birželio 11 d. įsakymu Nr. A1-397 „Dėl Mokėjimo už socialines paslaugas tvarkos aprašo patvirtinimo“, ir Vilniaus miesto savivaldybės gyventojų mokėjimo už socialines paslaugas tvarkos aprašu, patvirtintu Vilniaus miesto savivaldybės tarybos 2024 m. rugsėjo 25 d. sprendimu Nr. 1-685 „Dėl Vilniaus miesto savivaldybės gyventojų mokėjimo

už socialines paslaugas tvarkos aprašo patvirtinimo“:

1. T v i r t i n u Kreipimosi dėl pagalbos pinigų skyrimo ir išmokėjimo procedūrų tvarkos aprašą (pridedama).

2. P a s i l i e k u šio įsakymo vykdymo kontrolę sau.

Administracijos direktorius	Adomas Bužinskas

PATVIRTINTA

Vilniaus miesto savivaldybės

administracijos direktoriaus

2025 m. sausio 27 d.

įsakymu Nr. 30-197/25

KREIPIMOSI DĖL PAGALBOS PINIGŲ SKYRIMO IR IŠMOKĖJIMO PROCEDŪRŲ TVARKOS APRAŠAS

I SKYRIUS

BENDROSIOS NUOSTATOS

1. Kreipimosi dėl pagalbos pinigų skyrimo ir išmokėjimo procedūrų tvarkos aprašas (toliau – Tvarkos aprašas) nustato prašymų pagalbos pinigams gauti teikimą, pagalbos pinigų skyrimo ir mokėjimo tvarką Vilniaus miesto savivaldybėje (toliau – Savivaldybė).

2. Tvarkos aprašas parengtas vadovaujantis Lietuvos Respublikos socialinių paslaugų įstatymu, Mokėjimo už socialines paslaugas tvarkos aprašu, patvirtintu Lietuvos Respublikos socialinės apsaugos ir darbo ministro 2024 m. birželio 11 d. įsakymu Nr. A1-397 „Dėl Mokėjimo už socialines paslaugas tvarkos aprašo patvirtinimo“, ir Vilniaus miesto savivaldybės gyventojų mokėjimo už socialines paslaugas tvarkos aprašu, patvirtintu Savivaldybės tarybos 2024 m. rugsėjo 25 d. sprendimu Nr. 1-685 „Dėl Vilniaus miesto savivaldybės gyventojų mokėjimo už socialines paslaugas tvarkos aprašo patvirtinimo“ (toliau – Vilniaus miesto savivaldybės gyventojų mokėjimo už socialines paslaugas tvarkos aprašas).

3. Pagalbos pinigai mokami iš Savivaldybės biudžeto lėšų, skirtų vaikų socialinei globai organizuoti.

4. Klausimais, nereglamentuojamais Tvarkos apraše, būtina vadovautis Socialinių paslaugų įstatymu ir Vilniaus miesto savivaldybės gyventojų mokėjimo už socialines paslaugas tvarkos aprašu.

5. Tvarkos apraše vartojamos sąvokos:

5.1. pagalbos pinigai – piniginė išmoka, mokama šeimai (asmeniui), šeimynai už vaikų globą (rūpybą), budinčiam globotojui ar nuolatiniam globotojui per globos centrą už vaikų priežiūrą ir vienkartinė vaiko įsikūrimo išmoka, mokama šeimai (asmeniui), šeimynai, budinčiam globotojui ar nuolatiniam globotojui per globos centrą, globojamo (rūpinamo) vaiko gyvenamajai erdvei sukurti ir būtiniausioms reikmėms įsigyti;

5.2. pagalbos pinigai (piniginė išmoka) – periodinė piniginė išmoka, mokama šeimai (asmeniui), šeimynai už vaikų globą (rūpybą) ar budinčiam globotojui ar nuolatiniam globotojui per globos centrą už vaikų priežiūrą;

5.3. pagalbos pinigai (vienkartinė vaiko įsikūrimo išmoka) – vienkartinė vaiko įsikūrimo išmoka, mokama šeimai (asmeniui), šeimynai, budinčiam globotojui ar nuolatiniam globotojui per globos centrą, globojamo (rūpinamo) vaiko gyvenamajai erdvei sukurti ir būtiniausioms reikmėms įsigyti;

5.4. kitos šiame Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse ir Socialinių paslaugų įstatyme.

6. Tvarkos aprašu privalo vadovautis Savivaldybės administracijos Socialinių išmokų skyrius (toliau – Socialinių išmokų skyrius), Savivaldybės administracijos Socialinės gerovės skyrius (toliau – Socialinės gerovės skyrius), Savivaldybės administracijos Finansų skyrius (toliau – Finansų skyrius), globos centrai, šeimynos, kurių buveinė įregistruota Savivaldybės teritorijoje arba su kuriais Savivaldybė yra sudariusi paslaugų pirkimo sutartį (toliau – globos centrai).

7. Tvarkos aprašo vykdymo kontrolė atliekama vertinant Socialinių išmokų skyriaus ir Socialinės gerovės skyriaus duomenis apie pagalbos pinigų teikimą.

II SKYRIUS

KREIPIMASIS DĖL PAGALBOS PINIGŲ

8. Į Socialinių išmokų skyrių dėl pagalbos pinigų skyrimo kreipiasi:

8.1. dėl pagalbos pinigų (piniginės išmokos) skyrimo:

8.1.1. globėjai (rūpintojai), kurių globojamiems (rūpinamiems) vaikams globa (rūpyba) po 2007 m. sausio 1 d. nustatyta Vilniaus miesto vaiko teisių apsaugos institucijos teikimu ir kurie deklaravę gyvenamąją vietą ar įtraukti į gyvenamosios vietos neturinčių asmenų apskaitą Savivaldybėje ir (arba) nedeklaravę gyvenamosios vietos ir neįtraukti į gyvenamosios vietos neturinčių asmenų apskaitą Savivaldybėje, tačiau faktiškai gyvena Savivaldybės teritorijoje;

8.1.2. globėjai (rūpintojai), kurių globojamiems (rūpinamiems) vaikams globa (rūpyba) nustatyta iki 2006 m. gruodžio 31 d. ir kurie deklaravę gyvenamąją vietą ar įtraukti į gyvenamosios vietos neturinčių asmenų apskaitą Savivaldybėje ir (arba) nedeklaravę gyvenamosios vietos ir neįtraukti į gyvenamosios vietos neturinčių asmenų apskaitą Savivaldybėje, tačiau faktiškai gyvena Savivaldybės teritorijoje;

8.1.3. šeimynos;

8.2. dėl pagalbos pinigų (vienkartinės vaiko įsikūrimo išmokos) skyrimo:

8.2.1. globėjai (rūpintojai);

8.2.2. šeimynos.

9.Budintis globotojas ar nuolatinis globotojas dėl pagalbos pinigų skyrimo kreipiasi į Socialinės gerovės skyrių teikdamas prašymą per globos centrą.

10. Tvarkos aprašo 8 punkte nurodyti asmenys, kreipdamiesi dėl pagalbos pinigų skyrimo, Socialinių išmokų skyriui pateikia prašymą pagalbos pinigams gauti (Tvarkos aprašo priedas) (toliau – prašymas) bei kitus dokumentus, būtinus pagalbos pinigams (piniginei išmokai) skirti:

10.1. asmens tapatybę patvirtinantį dokumentą;

10.2. dokumentus, patvirtinančius laikinosios ar nuolatinės globos (rūpybos) nustatymą;

10.3. šeimynos registracijos dokumentus;

10.4. pagalbos pinigų gavėjo atsiskaitomąją sąskaitą Lietuvos Respublikos teritorijoje esančiame banke ar banko skyriuje;

10.5. kitus pagalbos pinigams skirti reikalingus dokumentus (pvz., sutartį, pasirašytą šeimynos dalyvio su Savivaldybe dėl paslaugų pirkimo).

11. Prašymas ir dokumentai gali būti pateikti elektroninių ryšių priemonėmis per Savivaldybės elektroninių paslaugų valdymo sistemą, Nacionalinę elektroninių siuntų pristatymo naudojant pašto tinklą informacinę sistemą, elektroniniu paštu, pašto siunta, atvykus į Savivaldybės administracijos Klientų aptarnavimo centrą (toliau – Klientų aptarnavimo centras) asmeniškai arba per atstovą.

12. Jeigu prašymas ir dokumentai teikiami:

12.1. elektroninių ryšių priemonėmis per Savivaldybės elektroninių paslaugų valdymo sistemą ar Nacionalinę elektroninių siuntų pristatymo naudojant pašto tinklą informacinę sistemą, kurios leidžia nustatyti asmens tapatybę, prašymą ir dokumentus teikiančio asmens tapatybę patvirtinančio dokumento kopija neteikiama;

12.2. elektroniniu paštu, prašymas turi būti pasirašytas kvalifikuotu elektroniniu parašu, atitinkančiu 2014 m. liepos 23 d. Europos Parlamento ir Tarybos reglamente (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB, nustatytus kvalifikuotam elektroniniam parašui keliamus reikalavimus, prašymą ir dokumentus teikiančio asmens tapatybę patvirtinančio dokumento kopija neteikiama;

12.3. pašto siunta, prie prašymo turi būti pridedami visų reikiamų dokumentų originalai arba jų kopijos, patvirtintos teisės aktų nustatyta tvarka (įskaitant asmens tapatybę patvirtinančio dokumento kopiją);

12.4. asmeniškai atvykus į Klientų aptarnavimo centrą, padaromos pridedamų dokumentų skaitmeninės kopijos (išskyrus Lietuvos Respublikos piliečių pasus ir asmens tapatybę patvirtinančias korteles), dokumentai grąžinami juos pateikusiam asmeniui;

12.5. per atstovą, pateikiamas notaro ar kito asmens, įgalioto atlikti notarinius veiksmus, patvirtintas įgaliojimas arba jo kopija, patvirtinta teisės aktų nustatyta tvarka, arba informacinių technologijų priemonėmis sudaryto įgaliojimo, užregistruoto Įgaliojimų registre, kopija.

13. Prašymai registruojami Socialinių išmokų apskaitos informacinėje sistemoje „Parama“ (toliau – sistema „Parama“). Popieriniai prašymai ir dokumentai skaitmeninami. Suskaitmeninti ir elektroniniu paštu ar elektroninio ryšio priemonėmis gauti prašymai ir dokumentai saugomi sistemoje „Parama“.

14. Tvarkos aprašo 9 punkte nurodytiems asmenims pagalbos pinigai skiriami vadovaujantis Socialinės gerovės skyriaus ir globos centro Atlygio ir pagalbos pinigų budintiems, nuolatiniams globotojams bei atokvėpį kriziniu atveju teikiantiems budintiems ir nuolatiniams globotojams, globėjams (rūpintojams), šeimynos dalyviams mokėjimo sutarties nuostatomis.

15. Globos centras iki einamojo mėnesio 5 dienos Socialinės gerovės skyriui pateikia sąskaitą faktūrą ir suteiktų paslaugų išklotinę už budinčių globotojų ar nuolatinių globotojų teiktas priežiūros paslaugas tėvų globos netekusiems vaikams (toliau – suteiktų paslaugų išklotinė) ir vaikų, kuriems buvo teikiamos budinčių globotojų ar nuolatinių globotojų priežiūros paslaugos, sąrašą.

III SKYRIUS

PAGALBOS PINIGŲ SKYRIMAS

16. Socialinių išmokų skyrius, priėmęs prašymą ir visus reikalingus dokumentus pagalbos pinigams skirti, per mėnesį:

16.1. patikrina prašyme ir pateiktuose dokumentuose nurodytų duomenų tikrumą bei kitus pagalbos pinigams skirti reikalingus duomenis Socialinės paramos šeimai informacinėje sistemoje (toliau – SPIS), sistemoje „Parama“ ir kituose turimuose registruose bei valstybės informacinėse sistemose, išsaugo reikiamų duomenų išrašus sistemoje „Parama“, prašyme nurodytus duomenis įrašo į sistemą „Parama“;

16.2. vadovaudamasis Vilniaus miesto savivaldybės gyventojų mokėjimo už socialines paslaugas tvarkos aprašo ir šio Tvarkos aprašo nuostatomis nustato teisę į pagalbos pinigus ir jų skyrimo laikotarpį;

16.3. rengia ir tvirtina sistemoje „Parama“ sprendimą (-us) pagalbos pinigams skirti arba neskirti;

16.4. rengia ir per 5 darbo dienas nuo sprendimo priėmimo dienos prašyme nurodytu būdu išsiunčia pranešimą apie priimtą sprendimą (jeigu priimtas sprendimas neskirti pagalbos pinigų, pranešime nurodoma neskyrimo priežastis), nurodydamas sprendimo apskundimo tvarką ir terminus. Sprendimo nuorašas siunčiamas tik asmens prašymu;

16.5. sistemoje „Parama“ formuoja mokėjimo dokumentų rinkmenas ir perduoda jas Finansų skyriui Tvarkos aprašo 25 punkte nustatyta tvarka;

16.6. Tvarkos aprašo 16.1, 16.3 ir 16.4 papunkčiuose nurodytus dokumentus įkelia į sistemos „Parama“ elektroninę bylą.

17. Sprendimus dėl pagalbos pinigų skyrimo priima (įskaitant jų pasirašymą) ir pranešimus apie priimtus sprendimus pasirašo:

17.1. dėl pagalbos pinigų skyrimo, neskyrimo ar mokėjimo nutraukimo – Socialinių išmokų skyriaus valstybės tarnautojai, kurių pareigybių aprašymuose, patvirtintuose Savivaldybės administracijos direktoriaus įsakymu, nustatyta prašymų nagrinėjimo ir sprendimų priėmimo funkcija;

17.2. dėl pagalbos pinigų permokų nustatymo ir jų grąžinimo ar išskaičiavimo – Socialinių išmokų skyriaus vedėjo įsakymu paskirti Socialinių išmokų skyriaus valstybės tarnautojai.

18. Sprendimus dėl pagalbos pinigų skyrimo, neskyrimo ar mokėjimo nutraukimo, permokų nustatymo ir jų grąžinimo ar išskaičiavimo taip pat gali priimti Socialinių išmokų skyriaus vedėjas, o jo nesant – Skyriaus vedėjo funkcijas vykdantis valstybės tarnautojas.

19. Globėjui (rūpintojui) ar šeimynos dalyviui pagalbos pinigai (piniginė išmoka) skiriami nuo prašymo pateikimo mėnesio pirmos dienos (jei kreipiamasi tą mėnesį, kurį nustatyta globa (rūpyba), nuo globos (rūpybos) nustatymo dienos), globos centrui – nuo vaiko apgyvendinimo pas budintį globotoją dienos, iki atsiranda aplinkybių, turinčių įtakos pagalbos pinigų (piniginės išmokos) dydžio pasikeitimui ar mokėjimo nutraukimui.

20. Jei globojamas vaikas iki 3 metų, pasibaigus pagalbos pinigų (piniginės išmokos) mokėjimo terminui, dėl tolesnio pagalbos pinigų (piniginės išmokos) mokėjimo vaiko globėjas ar šeimynos dalyvis kreipiasi į Socialinių išmokų skyrių Tvarkos aprašo 8 ir 10 punktuose nustatyta tvarka. Pagalbos pinigai (piniginė išmoka) skiriami nuo dienos, einančios po mokėjimo termino pabaigos dienos, bet ne daugiau kaip už 12 praėjusių mėnesių.

21. Jei vaikas, sulaukęs pilnametystės, toliau gyvena pas buvusį globėją (rūpintoją) ar šeimynoje ir mokosi pagal bendrojo ugdymo programą (įskaitant ir profesinio mokymo įstaigose besimokančius pagal bendrojo ugdymo programą ir pagal bendrojo ugdymo programą kartu su profesinio mokymo programa) ar studijuoja aukštojoje mokykloje pagal nuolatinės studijų formos programą, buvęs globėjas (rūpintojas) ar šeimynos atstovas gali kreiptis Tvarkos aprašo 8 ir 10 punktuose nustatyta tvarka į Socialinių išmokų skyrių dėl pagalbos pinigų (piniginės išmokos) skyrimo buvusio globotinio (rūpintinio) mokymosi šioje įstaigoje laikotarpiu, bet ne ilgiau, nei iki jam sukaks 24 metai. Pagalbos pinigai (piniginė išmoka) skiriami nuo buvusio globotinio (rūpintinio) pilnametystės (bet ne daugiau kaip už 12 praėjusių mėnesių) iki einamųjų mokslo metų pabaigos.

22. Socialinės gerovės skyrius, gavęs globos centro pateiktą sąskaitą faktūrą, suteiktų paslaugų išklotinę, vaikų, kuriems buvo teikiamos budinčių globotojų ar nuolatinių globotojų priežiūros paslaugos, sąrašą, vadovaudamasis Savivaldybės administracijos direktoriaus 2012 m. balandžio 30 d. įsakymu Nr. 40-166 „Dėl Sąskaitų faktūrų, išankstinio apmokėjimo sąskaitų ir kitų apskaitos dokumentų judėjimo tvarkos aprašo tvirtinimo“ patvirtinto Sąskaitų faktūrų, išankstinio apmokėjimo sąskaitų ir kitų apskaitos dokumentų judėjimo tvarkos aprašo 15 punktu, sąskaitas ir kitus apskaitos dokumentus tarnybiniu raštu perduoda Finansų skyriui per Savivaldybės administracijos dokumentų valdymo sistemą „Avilys“ (toliau – dokumentų valdymo sistema „Avilys“).

23. Finansų skyrius, gavęs Tvarkos aprašo 22 punkte nurodytus dokumentus, pagalbos pinigus globos centrui perveda į atsiskaitomąją sąskaitą Lietuvos Respublikos teritorijoje esančiame banke ar banko skyriuje iki einamojo mėnesio 15 dienos.

24. Globos centrui pagalbos pinigai mokami nuo vaiko apgyvendinimo pas budintį globotoją ar nuolatinį globotoją dienos.

IV SKYRIUS

PAGALBOS PINIGŲ MOKĖJIMAS

25. Socialinių išmokų skyrius 2 kartus per mėnesį (iki 5 ir 21 mėnesio kalendorinės dienos) tarnybiniu pranešimu per dokumentų valdymo sistemą „Avilys“ perduoda Finansų skyriui užšifruotas mokėjimo dokumentų rinkmenas apie globėjui (rūpintojui) ar šeimynos dalyviui paskirtus išmokėti pagalbos pinigus už praėjusį ir ankstesnius mėnesius.

26. Pagalbos pinigai globėjui (rūpintojui) ar šeimynos dalyviui išmokami už praėjusį mėnesį iki einamojo mėnesio 25 dienos, lėšas pervedant į globėjo (rūpintojo) ar šeimynos (šeimynos dalyvio) atsiskaitomąją sąskaitą Lietuvos Respublikos teritorijoje esančiame banke ar banko skyriuje.

27. Paskirti už praėjusį mėnesį pagalbos pinigai, suderinus su Finansų skyriumi jų išmokėjimo galimybę, gali būti išmokami vardiniu pavedimu, pervedant lėšas į pagalbos pinigų gavėjo atsiskaitomąją sąskaitą Lietuvos Respublikos teritorijoje esančiame banke ar banko skyriuje.

28. Finansų skyrius kontroliuoja mokėjimų įvykdymą ir, gavęs informaciją apie neužskaitytus pagalbos pinigus į gavėjų sąskaitas, nedelsdamas elektroniniu paštu sis@vilnius.lt informuoja Socialinių išmokų skyrių.

29. Socialinių išmokų skyrius, gavęs Tvarkos aprašo 28 punkte nurodytą informaciją, aiškinasi neužskaitymo priežastis. Jei per vieną darbo dieną nėra galimybės nustatyti pagalbos pinigų neužskaitymo į sąskaitą priežasties (pvz., nepavyko su pareiškėju susisiekti telefonu ar elektroniniu paštu ir pan.), Socialinių išmokų skyrius per 3 darbo dienas raštu informuoja globėją (rūpintoją) ar šeimynos dalyvį apie neužskaitytą į jo sąskaitą išmoką, nurodydamas neužskaitymo priežastį.

V SKYRIUS

BAIGIAMOSIOS NUOSTATOS

30. Sprendimai dėl pagalbos pinigų skyrimo ar neskyrimo (nutraukimo, permokos nustatymo) gali būti skundžiami Lietuvos Respublikos administracinių bylų teisenos įstatymo nustatyta tvarka.

31. Valstybės tarnautojai ir darbuotojai, dirbantys pagal darbo sutartis, už šio Tvarkos aprašo nuostatų nesilaikymą atsako Lietuvos Respublikos teisės aktų nustatyta tvarka.

32. Pagalbos pinigų permokų gavėjams nustatymas ir neteisėtai išmokėtų pagalbos pinigų sumų, kurios negrąžintos arba neišskaičiuotos ir dėl kurių likęs įsiskolinimas, tvarkymas vykdomas mero potvarkiu patvirtinto Socialinių išmokų permokų nagrinėjimo tvarkos aprašo nustatyta tvarka.

33. Socialinių išmokų skyrius pagalbos pinigų skyrimo ir mokėjimo apskaitą vykdo sistemoje „Parama“, kurios duomenys perduodami į SPIS.

34. Pagalbos pinigų teikimo dokumentai saugomi Lietuvos Respublikos dokumentų ir archyvų įstatymo nustatyta tvarka.

35. Darbuotojai, vykdydami šio Tvarkos aprašo nuostatas privalo asmens duomenis tvarkyti vadovaudamiesi 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas)(OL 2016 L 119, p. 1), Lietuvos Respublikos asmens duomenų teisinės apsaugos įstatymo nuostatomis bei Vilniaus miesto savivaldybės administracijos direktoriaus patvirtintomis Vilniaus miesto savivaldybės administracijos asmens duomenų tvarkymo taisyklėmis.

____________________